钦定古今图书集成/明伦汇编/氏族典/第175卷 > 钱宁
## 钦定古今图书集成/明伦汇编/氏族典/第175卷 > 钱宁

按《明外史钱宁传》，“宁不知所出。或云镇安人。幼鬻太
监钱能家，能嬖之，冒钱姓。能死，推恩家人，得为锦衣
百户。正德初，曲事刘瑾，得幸于帝。性狷狡，又善射，赐
国姓为义子，升锦衣千户。瑾败，以计免。历指挥使，掌
南镇抚司，累迁左都督，掌锦衣卫事，典诏狱，言无不
听其名刺自称皇庶子，势炽中外。子永安六岁为都”
督，养子钱杰、钱靖等俱冒国姓，授锦衣卫官。念富贵
己极，帝无子，思结强藩自全，为宁王宸濠营复护卫。
又遣人往宸濠所谓“帝星已明，王有异相事必成。”凡
宸濠所遣私人行贿京师，皆主伶人臧贤家，由宁以
达帝左右。宸濠反，帝心疑宁。宁惧，归罪贤，谪戍边。行
未百里，使校伪为盗，杀贤以灭口，冀得自全。然卒中
江彬计，使董皇店役。彬在道，尽白其通逆状，帝遂羁
宁临清。帝还京，裸缚宁，籍其家，得玉带二千五百束，
黄金十馀万两，白金三千箱，胡椒数千石。世宗即位，
磔宁于市，养子杰等十一人皆斩。子永安幼，免死，妻
妾发功臣家为奴。